**Прыназоўнік** — гэта службовая часціна мовы, якая выражае адносіны паміж назоўнікам, займеннікам і лічэбнікам ва ўскосным склоне і іншымі словамі ў словазлучэнні

1. **Выпішыце словазлучэнні з прыназоўнікамі. Вызначце, якія часціны мовы выступаюць у ролі галоўнага слова, а якія — у ролі залежнага. Падбярыце рускі адпаведнік да сло­ва арэлі.**

*Ці можна ўзляцець над зямлёю без крылаў? Пытанне — як загадка. Аднак нічога дзіўнага тут няма, дастаткова стаць ці сесці на арэлі — і яны падымуць вас у неба. Арэлі — дзіцячая гушкалка. Некалі на арэлях весялілася і моладзь, хлопцы і дзяўчаты. Сягалі так вы­сока, што займала дух і ў тых, хто стаяў на зямлі. Зімою няма ахвотнікаў лятаць на арэлях. Забытыя дарослымі і дзецьмі, вісяць яны, бывае, у халодным садзе, і гушкаецца на іх толькі вецер (Паводле М. Маляўкі).*

1. **Спішыце, выкарыстаўшы адзін з прыназоўнікаў, што стаяць у дужках. Вызначце значэнне прыназоўнікаў у сказах.**

*Вадзяны млын будавалі (на, у) беразе ракі ці праточнага возера. Асноўная частка такога млына — вялікае вертыкальна пастаўленае кола. (На, пад) лапаткі ко­ла зверху падала вада, і яно круцілася. Пазней (каля, замест) кола пачалі выкарыстоўваць турбіну, і млын падужэў, акрэп. Турбіна круціла не адзін, а некалькі паставаў. (Над, з) кожным паставам мацаваўся кош (з, для) зерня. (3, каля) каша зерне па жолабе цякло (пад, у) адтуліну верхняга каменя, малолася, белай ручаінкаю сцякала (пад, у) вялікую скрыню — спод (Паводле М. Маляўкі).*

**Прыназоўнікі ў спалучэнні з самастойнымі часцінамі мовы выражаюць розныя значэнні:**

**прасторавыя**: адпачываць (д з е?) на во зеры, спыніцца сярод лесу, дарога ў горад; **часавыя**: сустрэцца (к а л і?) у нядзелю, адпачываць пасля экзаменаў, непакоіцца з раніцы да вечара; **аб’ектныя** (указваюць на прадмет): трымацца (з а ш т о?) за парэнчы, адносіцца да прыроды, распытваць пра жыццё, працаваць над перакладам; **прычынныя:** намокнуць (ч а м у? п а я к о й п р ы ч ы н е?) ад дажджу, з’явіцца па загадзе, спазніцца без прычыны; **мэтавыя**: рыхтавацца (з я к о й м э т а й?) да ўрокаў, пайсці па бульбу, дарожка для язды; **азначальныя** (абазначаюць прымету прадмета): сукенка (я к а я?) з шоўку, рыба пад соусам, дом на два паверхі; **спосабу дзеяння**: дзяліць (я к?) па справядлівасці, іграць у дзве рукі, чытаць з захапленнем